Stormers verbrou weer oorseeDie Stormers het Saterdag in Wellington nog ŉ gulde kans verspeel om die sielkundige letsels om oorsee te wen uit te vee toe hulle met 34-28 deur die Hurricanes geklop is. Die Stormers, wat hul afgelope tien wedstryde op ŉ streep oorsee verloor het, het dit 11 nederlae in ŉ ry gemaak ondanks ŉ rustydvoorsprong van 21-15. Dit was ŉ komiese einde aan die eerste helfte nadat die skeidsregter, Glen Jackson, die rustydfluitjie geblaas het met die Stormers met 16-15 voor. Maar, heeltemal binne die reëls, is ŉ gevaarlike skouerloop deur die Hurricanes-flank Vaea Fifita op die Stormers se plaasverangerslot, Salman Moerat, na die TV-skeidsregter Glenn Newman verwys, wat ŉ geelkaart en strafskop aan die Stormers voorgestel het. Dit kon so maklik ŉ rooikaart gewees het, maar nou ja, as daar verlede jaar nie teen Engelse losskakel Owen Farrell vir ŉ soortgelyke skouerloop op die Boksenter André Esterhuizen opgetree is nie, hoekom dan nou? Dit het wel tot ŉ drie deur die Stormers se haker, Bongi Mbonambi, gelei om die werklike rustydtelling op 21-15 te staan te bring. Dit terwyl Nick Mallett-hulle in die SuperSport-ateljee in Randburg en die duisende televisiekykers tuis nie daarvan bewus was nie omdat die Nieu-Seelandse TV-span glo reeds teruggeskakel het en advertensies ingespeel is. Dit was ŉ wedstryd wat die Stormers nooit moes verloor het nie, maar dalk moes hulle ook na Plan B oorgeskakel het. Dit was goed en wel om die powere Hurricanes-voorspelers in die grond te skrum, te rolmaal, te dryf en te maal en hul lynstane te ontwrig. Maar ai, hoekom is die vaardige agterspelers nie meer ingespan nie? Hoeveel keer is die vleuels Sergeal Pietersen en SP Marais ingespan? Hoekom is daar volhard met swak taktiese skoppe deur Herschelle Jantjies en Jean-Luc du Plessis? Aan die ander kant, as die Stormers ŉ lynstaan op die Hurricanes se doellyn kort voor die einde gewen het, sou hulle feesgevier het en was dit nie nodig vir Mbonambi se frustrasies om oor te borrel nie. Ook ter versagting het dit soos ŉ amperse oorlogsone gelyk met Moerat, JD Schickerling en Jaco Coetzee en ŉ rits ander Stormers beseer. Maar dit kon, en moes, so maklik anders gewees het. Een troospunt was darem die bonuspunt wat die Stormers verower het. * Punte: Hurricanes 34 (16): Drieë: Wes Goosen (2), Ben May, Jordie Barrett, Beauden Barrett. Doelskoppe: Beauden Barrett (3). Strafdoel: Beauden Barrett. Stormers 28 (21): Drieë: Siya Kolisi, Bongi Mbonambi, Jaco Coetzee. Doelskoppe: SP Marais (2). Strafdoele: Marais (3).